
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind valorificarea rezervei valutare a Băncii Naţionale a României pentru dezvoltarea şi modernizarea turismului, cu care comisia noastră a fost sesizată în fond cu adresa Biroului Permanent nr. PL.x 106 din 16 februarie 2009.
	PREŞEDINTE,

Viorel ŞTEFAN 

RAPORT

asupra propunerii legislative privind valorificarea rezervei valutare 

a Băncii Naţionale a României pentru dezvoltarea

 şi modernizarea turismului
Cu adresa nr. PL.x 73 din 11 februarie 2009, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă privind valorificarea rezervei valutare a Băncii Naţionale a României pentru dezvoltarea şi modernizarea turismului.
La întocmirea raportului s-a avut în vedere avizul Consiliului Legislativ şi avizul negativ al Comisiei pentru industrii şi servicii.
Prezenta propunere legislativă are ca obiect de reglementare alocarea a 3 miliarde euro, din rezerva valutară a României, pentru constituirea Fondului de Dezvoltare şi Modernizare în Turism, care ar urma să fie administrat de Casa de Economii şi Consemnaţiuni CEC – Bank, pentru un comision de 2%. 

Propunerea legislativă face parte din categoria legilor ordinare, potrivit art. 76 din Constituţia României, republicată.
La dezbaterea propunerii au participat, în conformitate cu prevederile art. 54 şi 55 din Regulamentul Camerei Deputaţilor: din partea Ministerului Finanţelor Publice doamna Vali Nistor – director adjunct, iar din partea Băncii Naţionale a României doamna Constantinescu Rodica – şef serviciu şi doamna Răduţ Alina – consilier juridic.
La lucrările comisiei au participat  27  deputaţi, din totalul de 31 membri ai comisiei.

Raportul comisiei a fost adoptat cu unanimitate de voturi. 
Propunerea legislativă a fost respinsă de Senat în şedinţa din data de 4 februarie 2009.

Propunerea legislativă, potrivit art. 75 din Constituţia României, republicată şi a art. 92 alin. (9) pct.1 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii propunerii legislative privind valorificarea rezervei valutare a Băncii Naţionale a României pentru dezvoltarea şi modernizarea turismului, în şedinţa din data de 25.02.2009, comisia propune respingerea acesteia din următoarele considerente:

Utilizarea unei părţi din rezerva valutară în scopul finanţării economiei sau a unui sector al economiei, în speţă, a turismului, contravine obiectivului fundamental al băncii centrale şi implicit al politicii monetare, care, conform art.2 al Legii nr. 312/2004 privind Statutul Băncii Naţionale a României – integral armonizat cu legislaţia băncilor centrale din U.E. – „este asigurarea şi menţinerea stabilităţii preţurilor”. Astfel, acordarea de credite turismului pe seama unei părţi din rezervele valutare oficiale nu ar face decât să amplifice dezechilibrele din economie, deja foarte severe, şi implicit presiunile inflaţioniste, întrucât aceasta ar reprezenta în esenţă o injecţie monetară de proporţii. Prin aceasta s-ar compromite eforturile serioase pe care banca centrală le-a făcut în ultimii ani pentru a consolida dezinflaţia, dar şi şansele ca pe termen mediu, rata inflaţiei să coboare spre niveluri compatibile cu criteriul inflaţiei al tratatului de la Maastricht (condiţie pentru adoptarea euro) şi cu definiţia cantitativă a stabilităţii preţurilor adoptată de Banca Centrală Europeană.
În sensul celor de mai sus şi Banca Centrală Europeană (BCE) ne-a transmis avizul cu privire la această propunere legislativă, aviz care se întemeiază pe articolul 105 alineatul (4) din Tratatul de instruire a Comunităţii Europene şi pe articolul 2 alineatul (1) a treia liniuţă din Decizia 98/415/CE a Consiliului din 29 iunie 1998 privind consultarea Băncii Centrale Europene de către autorităţile naţionale.

	PREŞEDINTE,

Viorel ŞTEFAN
	SECRETAR,

Iuliu NOSA


Cons.parlam. Mariana Bărdiţă

